Himalaya Travel

Tabără de MTB la Râșnov (I)
2026-07-12 - 2026-07-17 | Casa Saxonia, Râșnov
Râșnovul este o locație dragă nouă, o a doua casă pentru echipa Himalaya Travel. Pe lângă taberele de schi pe care le găzduiește, aici ne reunim în fiecare vară pentru a explora alături de copii potecile și drumurile forestiere din Postăvaru, de pe văile Ghimbășelului și ale Glăjeriei, sau din Holbav și Poiana Mărului. Pornind din Râșnov putem să ne îndreptăm spre orice cotlon al Țării Bârsei, cucertitudinea că fiecare potecă este aleasă cu grijă pentru siguranța copiilor și că aventura este dublată de profesionalismul echipei Himalaya Travel.
De ce să alegi o tabără de mountain bike în Țara Bârsei alături de Himalaya Travel?
Accesul instant la trasee
Chiar din pragul pensiunii, fără logistică complicată, intrăm direct în rețeaua de poteci ce leagă Râșnovul de Brașov, Poiana Brașov, Bisericuța Păgânilor sau Cristian. Avem avantajul de a accesa „pădurea din spatele casei”, iar acest lucru ne permite să maximizăm timpul petrecut pe bicicletă.
Varietatea reliefului
Țara Bârsei are un relief deosebit de generos și permite accesul la o diversitate mare de terenuri. Această diversitate este esențială pentru progresul în mountain bike, deoarece ne permite să adaptăm traseele în funcție de nivelul grupelor. Configurația terenului îi ajută pe copii să învețe cum să stăpânească bicicleta la deal și la vale, oferindu-le în același timp șansa de a descoperi locuri autentice.
Dezvoltarea abilităților practice și de explorare
Nu lăsăm pe nimeni în urmă, dar provocăm pe toată lumea! Structurăm experiența astfel încât în fiecare zi să fie o evoluție vizibilă.
Perfecționare tehnică (Skill-Building)

– Lucrăm constant la poziția corectă în șa, tehnici de frânare eficientă pe coborâre, abordarea virajelor, sau adaptarea vitezei prin schimbarea corectă a foilor și pinioanelor. În plus, venim cu ateliere pentru schimbarea camerei în caz de pană și reglarea frânelor, cu scopul de a-i învăța pe copii cunoștințe de bază necesare oricărui biciclist.

Explorare

– Explorăm potecile din masivul Postăvaru, Holbav, Poiana Mărului și Prăpăstiile Zărneștiului, învățăm orientarea cu harta și GPS-ul, dozarea efortului pe parcursul zilei și nutriția și hidratarea corectă în timpul unei ture. În plus, copiii vor învăța regulile de conduită și siguranță în grup, formându-și astfel un set de bune practici pentru explorările viitoare.

Traseele taberei Râșnov MTB

…se împart în două categorii:

1. Trasee pe care le accesăm direct din oraș, fără logistică suplimentară:

– Tură scurtă cu bicicleta pe Valea Cărbunării. De obicei, această escapadă este rezervată primei zile, în care verificăm bicicletele și facem câteva exerciții pentru stabilirea nivelului fiecărui participant și împărțirea pe grupe (urcarea și coborârea pe bicicletă, oprirea la punct fix, urcarea și coborârea unei pante).
– Tură la Stejarii Seculari din Cristian.
– Plimbare ușoară în zona Parcului Promenada din Râșnov.
– Tură în care străbatem pădurile Cristianului până la Mănăstirea Sf. Efrem și înapoi.
– Tură ceva mai dificilă la Peștera Râșnoavei, Bisericuța Păgânilor și Spinarea de Brontozaur.

2. Trasee la care ajungem ajutându-ne de microbuze și remorca de biciclete, pentru a accesa alte zone interesante din Țara Bârsei:
– Pentru începători, o variantă clasică aproape de oraș este traseul prin Cheile Râșnoavei, de la prima barieră până în Poiana Inului.
– Un alt punct de plecare este Zărneștiul. De aici putem pleca spre Prăpăstiile Zărneștiului, care reprezintă în sine o tură pentru începători, tur-retur până la intrarea în Cheile Pisicii. Pentru cei mai bine pregătiți, putem urca în satul Măgura, de unde se deschid posibilități de accesare a drumurilor către Casa Folea, Șaua Joaca sau chiar La Table, pentru cei mai mari.
– Tot din Zărnești plecăm pe o tură de anduranță pe Valea Bârsei și la Cantonul Rudărita, rezervată celor mai mari.
– Alt punct de plecare este Poiana Brașov. De aici avem acces la două trasee clasice de coborâre:
– Coborâre din Poiana Brașov în Brașov pe drumul vechi al Poienii, cu variații pe Valea cu Apă și Poteca de Fete pentru cei mai pregătiți, cu recuperare din Brașov.
– Coborâre din Poiana Brașov în Poiana Aviatorilor, iar apoi în Râșnov, pe la Stejarii Seculari din Cristian.
– Urcând cu remorca de biciclete până în satul Holbav, avem acces la o zonă imensă, fără pic de trafic auto, de sub Măgura Codlei până în șoseaua care leagă Zărneștiul de Șercaia, care găzduiește trasee extraordinare pentru MTB. Toate dealurile satelor Holbav și Poiana Mărului (cel mai extins sat din România) reprezintă un univers pentru care ne-ar trebui o viață să-i descoperim toate cotloanele. Sat electrificat în urmă cu 15 ani, Holbavul trage și un beneficiu de pe urma acestui primitivism: și-a păstrat caracterul autentic, aspect care în zona Branului este deja istorie. Regăsim aici genul de atmosferă pentru care, de obicei, mergem mult mai departe de zonele turistice clasice. Interacțiunea cu oamenii care trăiesc în gospodării total izolate, cu copiii care se luptă cu distanțele pentru a ajunge la școală, deschide perspective noi pentru copiii din mediul urban, care au, în general, toate condițiile de trai asigurate.

Prețul de 2870 RON include:

Pentru elevii care dețin carnet de note vizat, transportul cu trenul este gratuit, aceștia fiind însoțiți de instructorii HT. Elevii care nu dețin carnet de elev sau nu ni-l pun la dispoziție în intervalul solicitat, în vederea rezervării biletului de tren, vor plăti biletul de tren la prețul întreg, vezi rubrica de mai jos (Extracosturi).

– Transfer local de la gara Brașov până la Râșnov.
– Transport pe plan local pentru accesul la drumeții și activități (Prăpăstiile Zărneștiului, Plaiul Foii, Poiana Mărului etc.).
– Transportul bicicletelor până la destinație cu o remorcă de biciclete dedicată.
– Transportul bagajelor copiilor cu microbuzul (separat de tren).
– Cazare la pensiunea Casa Saxonia.
– Trei mese pe zi.
– Gustări (fructe, biscuiți, ceai).
– Activitățile din prima parte a zilei, care fac obiectul taberei, precum și programul de după-amiază.
– Asistență și supravegherea copiilor pe perioada taberei din partea instructorilor și ghizilor noștri (în timpul transportului, precum și în cadrul activităților).

*Prin programul nostru de recomandări, costul taberei poate fi redus considerabil. Contactează-ne și îți explicăm cum funcționează.

Extracosturi:

– Biletul de tren: 150 RON >10 ani și 82 RON < 10 ani (pentru elevii care nu dețin carnet de elev vizat sau nu ni-l pun la dispoziție la timp).
– Acces Paradisul Acvatic Brașov (3 ore) = aprox 85 RON/ copil sau 45 RON/ copil cu înălțimea sub 1,40 cm
– Închirierea bicicletei.

#RâșnovMTB
